
U emisiji „Brazde“ razmatrani su planiranje i isplativost sistema za navodnjavanje, uz isticanje značaja sufinansiranja preko konkursa Pokrajinskog sekretarijata.
RT Vojvodina 1 – Brazde/RTV
U Srpskom narodnom pozorištu održana je gala revija festivala „Biserna grana“, uz podršku Pokrajinskog sekretarijata za kulturu, javno informisanje i odnose s verskim zajednicama.
RT Vojvodina 1 – Vojvođanski dnevnik

Poljoprivrednik Arsen Gradinac iz Srbobrana i Petar Blajvas, direktor projektantskog biroa iz Sremske Mitrovice, govorili su o uslovima za izgradnju i efikasno korišćenje sistema za navodnjavanje. Istaknuto je da investicija zahteva proveru dostupnosti i kvaliteta vode, izvora energije, odgovarajuću filtraciju i kvalitetan projekat prilagođen parceli, kulturi i finansijskim mogućnostima gazdinstva. Razmatrani su nadzemni i podzemni sistemi kap po kap, rasprskivači, automatizacija i praćenje vlažnosti zemljišta.
Gradinac je naveo da mu je sufinansiranje preko konkursa Pokrajinskog sekretarijata pomoglo da smanji troškove. U prvoj godini primene sistema kap po kap u kukuruzu ostvario je oko 25 odsto veći prinos, odnosno približno tonu više po katastarskom jutru, ali je ocenio da pri postojećoj ceni kukuruza razlika nije dovoljno opravdala ulaganje i trud. Ukazao je i na pad nivoa vode u bunaru za četiri do pet metara u odnosu na proleće, zbog čega je morao da koristi dubinsku pumpu uz veću potrošnju struje. Sagovornici su naglasili značaj pravilne agrotehnike, postepenog ulaganja i mogućnosti korišćenja pokrajinskih i republičkih subvencija. Gradinac je preporučio isprobavanje sistema na manjim površinama tokom dve do tri sezone pre većih investicija.

U okviru treće večeri XIX festivala „Nošnje, nakit i oglavlja: Biserna grana“, pod sloganom „Iz korena rastemo“, u Srpskom narodnom pozorištu održana je gala revija. Narodne nošnje predstavilo je 17 grupa iz Srbije, Makedonije, Bugarske, Rumunije, Hrvatske i Bosne i Hercegovine. Festival organizuje Kulturni centar „Mladost“ iz Futoga radi očuvanja i promocije materijalnog kulturnog nasleđa, posebno narodnih nošnji, nakita i oglavlja. Učesnici su istakli značaj očuvanja identiteta, prenošenja tradicije mlađim generacijama i razmene iskustava. Manifestaciju su podržali Grad Novi Sad, Pokrajinski sekretarijat za kulturu, javno informisanje i odnose s verskim zajednicama i Ministarstvo kulture Srbije.
